Svend Erik Hovmand (V), 2004-03-26:
Jeg tror, at der bredt i den danske befolkning er enighed om behovet for, at det spirende opsving nu hjælpes på vej; at vi med en ekstra indsats sørger for, at beskæftigelsen bliver bedre her i samfundet.
Vi har kunnet konstatere, at Danmark grundlæggende har en meget sund økonomi, og derfor har vi sagt, at nu synes vi, at der er plads til og mulighed for at hjælpe det spirende opsving på vej.
Det har vi sagt, det har andre også sagt, ja, selv nationalbankdirektøren siger jo, at det er der plads til.
Man kan diskutere forskellige holdninger om tidspunkt, og hvad ved jeg.
Nogle økonomer mener, det er for tidligt, andre mener, at det er for sent.
Sådan går diskussionen jo ofte.
Men det, man ikke kan diskutere, er, at der er plads i den danske økonomi til at gøre det, og det gør vi.
Hvis nogle mener, at vi får lidt for meget damp på kedlerne, er der altså også mulighed for at træde på bremsen på et eller andet tidspunkt.
Men det er ikke situationen nu.
Nu har vi brug for at få det opsving rigtigt løbet i gang, og det er det, det hele drejer sig om.
De næste 3 års skattelettelser blev rykket frem, sådan at de får virkning nu.
Det er den metode, vi anvender.
Derudover forhøjer vi beskæftigelsesfradraget med 1.000 kr. til maksimalt 7.000 kr.
Vi løfter mellemskattegrænsen.
Det gør det mere attraktivt at gøre en ekstra indsats og tage et job.
Hvad betyder det egentlig for mig?
Giver det overhovedet nogen skattelettelse, eller giver det ikke nogen skattelettelse?
Jeg synes, det er meget, meget glædeligt for mig som skatteminister at kunne konstatere, at her gennemføres altså en skattelettelse for alle i arbejde, som kan mærkes.
Men er nogen i tvivl om alle de der politiske påstande fra den ene til den anden, synes jeg, at man stille og roligt skulle slå op på Skatteministeriets hjemmeside.
Der kan man få beregnet sin egen personlige skat.
Og så kan man få syn
for sagen: Hvad betyder det for mig? Jeg vil godt sige, at der jo i debatten har været ganske mange påstande og mange argumenter, som jeg ikke skal gå i dybden med, men jeg skal kun gøre opmærksom på, at de vilkår, som vi diskuterede sidste år, da vi diskuterede første trin af den skatteomlægning, der her er tale om, i princippet ikke har ændret sig.
Det her er et initiativ, som gør det mere attraktivt at tage et job.
Det er et initiativ, som har til formål at rokke ved ledighedstallene.
Det er et initiativ, som har virkning rundtomkring i alle lokale samfund, og jeg vil være overbevist om, at man vil kunne mærke det få en effekt på beskæftigelsen.
Jeg vil gerne sige, at der med henvisning til pjecen har været nævnt den direkte virkning på beskæftigelsen med 6.000. Ja, men derudover sættes der meget i gang, og der er jo masser af mennesker, som i beskæftigelsesinitiativer får en opkvalificering til at tage et job, som de ikke har kunnet få i dag.
Vi sætter en række offentlige anlægsarbejder i gang, og vi foretager i det hele taget en række initiativer, som både på kort og længere sigt har betydning.
Alt i alt vil jeg sige, at her er der altså tale om en saltvandsindsprøjtning.
Det er det, vi har brug for lige nu.
Det er det, regeringen mener, og det tror jeg også at en meget stor del af befolkningen føler.
Der er brug for, at vi nu får mere gang i hjulene, og derfor er jeg glad for i dag at kunne konstatere, at der er et flertal af Folketingets medlemmer, som bakker op bag denne reform.